CELEX: 32019R0279
Language: sk
Date: 2019-02-18 00:00:00
Title: Vykonávacie nariadenie Rady (EÚ) 2019/279 z 18. februára 2019, ktorým sa vykonáva článok 11 ods. 4 nariadenia (EÚ) č. 753/2011 o reštriktívnych opatreniach voči určitým osobám, skupinám, podnikom a subjektom s ohľadom na situáciu v Afganistane

19.2.2019   
               
               
                  SK
               
               
                  Úradný vestník Európskej únie
               
               
                  L 47/4
               
            
         VYKONÁVACIE NARIADENIE RADY (EÚ) 2019/279
         z 18. februára 2019,
         ktorým sa vykonáva článok 11 ods. 4 nariadenia (EÚ) č. 753/2011 o reštriktívnych opatreniach voči určitým osobám, skupinám, podnikom a subjektom s ohľadom na situáciu v Afganistane
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) č. 753/2011 z 1. augusta 2011 o reštriktívnych opatreniach voči určitým osobám, skupinám, podnikom a subjektom s ohľadom na situáciu v Afganistane (1), a najmä na jeho článok 11 ods. 4,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 1. augusta 2011 prijala nariadenie (EÚ) č. 753/2011.
                  
               
                     (2)
                  
                  
                     Výbor Bezpečnostnej rady Organizácie Spojených národov zriadený podľa bodu 30 rezolúcie Bezpečnostnej rady Organizácie Spojených národov č. 1988 (2011) 30. januára 2019 aktualizoval údaje týkajúce sa dvoch osôb, na ktoré sa vzťahujú reštriktívne opatrenia.
                  
               
                     (3)
                  
                  
                     Príloha I k nariadeniu (EÚ) č. 753/2011 by sa preto mala zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            Príloha I k nariadeniu (EÚ) č. 753/2011 sa mení tak, ako sa uvádza v prílohe k tomuto nariadeniu.
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 18. februára 2019
            
               
                  Za Radu
               
               
                  predsedníčka
               
               F. MOGHERINI
            
         
         
            (1)  Ú. v. EÚ L 199, 2.8.2011, s. 1.
      
      
         
            PRÍLOHA
            Záznamy o osobách uvedených nižšie sa nahrádzajú týmito záznamami:
            
               „(42)   Jalaluddin Haqqani (alias: a) Jalaluddin Haqani; b) Jallalouddin Haqqani; c) Jallalouddine Haqani).
               
                  Hodnosť/titul: maulauí. Dôvody zaradenia do zoznamu: minister pohraničných vecí počas vlády Talibanu. Dátum narodenia: a) približne 1942; b) približne 1948. Miesto narodenia: a) oblasť Garda Saray, okres Waza Zadran, provincia Paktia, Afganistan, b) okres Neka, provincia Paktika, Afganistan. Štátna príslušnosť: Afganistan Dátum označenia zo strany OSN: 31. 1. 2001.
               
                  Ďalšie informácie: Otec Sirajuddina Jallaloudina Haqqaniho, Nasiruddina Haqqaniho a Badruddina Haqqaniho (zomrel). Brat Mohammada Ibrahima Omariho a Khalila Ahmeda Haqqaniho. Je aktívnym vodcom Talibanu. Pravdepodobne sa zdržiava v pohraničnej oblasti medzi Afganistanom a Pakistanom. Vedúci predstaviteľ riadiacej rady Talibanu v Miram Shah v roku 2008. Príslušník kmeňa Zadran. Preskúmanie podľa rezolúcie Bezpečnostnej rady OSN č. 1822 (2008) sa uzavrelo 27. júla 2010. Údajne mŕtvy od septembra 2018. Osobitný obežník Bezpečnostnej rady OSN – INTERPOL-u, odkaz na webovú stránku: https://www.interpol.int/en/notice/search/un/1427400
               
                  Ďalšie informácie zo zhrnutia dôvodov zaradenia do zoznamu, ktoré poskytol sankčný výbor:
               
               Jalaluddin Haqqani má blízke vzťahy s Mohammedom Omarom a mal blízke vzťahy s Usámom bin Ládinom (zomrel). Je otcom Sirajuddina Jallaloudina Haqqaniho, Nasiruddina Haqqaniho a Badruddina Haqqaniho (zomrel) a bratom Mohammada Ibrahima Omariho a Khalila Ahmeda Haqqaniho. Je aktívnym vodcom Talibanu. Jalaluddin Haqqani bol v roku 2007 aj prostredníkom medzi sieťou al-Káida a Talibanom. V júni 2008 bol predsedom talibanskej „rady pre Miram Shah“.
               Pôvodne bol veliteľom maulauího islamskej strany Hezbi Islami v provinciách Chost, Paktíká a Paktíá. Neskôr sa pripojil k Talibanu a bol vymenovaný za ministra pohraničných vecí. Po páde vlády Talibanu utiekol spolu so skupinami patriacimi k Talibanu a al-Káide do Severného Waziristanu a začal zoskupovať svoje milície na boj proti afganskej vláde.
               Haqqani bol obvinený z podieľania sa na bombovom útoku na indické veľvyslanectvo v Kábule v roku 2008 a z pokusu o atentát na prezidenta Karzaia počas vojenskej prehliadky v Kábule začiatkom toho istého roku. Haqqani bol zapojený aj do útoku na budovy ministerstiev v Kábule vo februári 2009.
               Jalaluddin Haqqani je zakladateľom siete Haqqani.“
            
            
               „(135)   Torek Agha (alias: a) Sayed Mohammed Hashan, b) Torak Agha, c) Toriq Agha, d) Toriq Agha Sayed).
               
                  Hodnosť/titul: hádždží. Adresa: Pashtunabad, Quetta, provincia Balúčistan, Pakistan. Dátum narodenia: a) 1960, b) 1962, c) približne 1965. Miesto narodenia: a) provincia Kandahár, Afganistan b) Pishin, provincia Balúčistan, Pakistan. Národné identifikačné číslo: pakistanské: 5430312277059 (získané podvodne a medzičasom zrušené pakistanskou vládou). Dátum označenia zo strany OSN: 2. 11. 2015.
               
                  Ďalšie informácie: Kľúčový veliteľ vojenskej rady Talibanu zapojený do získavania finančných prostriedkov od darcov z Perzského zálivu. Fotografia je k dispozícii na priloženie k osobitnému oznámeniu INTERPOL-u a Bezpečnostnej rady OSN. Údajne mŕtvy od novembra 2018. Osobitný obežník Bezpečnostnej rady OSN – INTERPOL-u, odkaz na webovú stránku: https://www.interpol.int/en/notice/search/un/5905294
               
                  Ďalšie informácie zo zhrnutia dôvodov zaradenia do zoznamu, ktoré poskytol sankčný výbor:
               
               Torek Agha (Torek) ako vyšší talibanský vodca vykonával koncom roku 2014 službu v kvétskej riadiacej rade Talibanu, regionálnom orgáne, ktorý riadi činnosti Talibanu v južnom a západnom Afganistane, a zohrával úlohu v získavaní finančných prostriedkov od darcov z oblasti Perzského zálivu.
               Koncom roku 2014 bol členom skupiny zodpovednej za strategické plánovanie a logistické operácie vedenia Talibanu a pôsobil aj ako kľúčový veliteľ a člen vojenskej rady Talibanu a povoľoval a sprostredkúval vojenské operácie Talibanu. Vojenská rada Talibanu je jednou z troch rád na úrovni velenia, zodpovedá za dohľad nad operáciami Talibanu a schvaľuje vymenúvanie vojenského vedenia Talibanu.
               V priebehu rokov bol Torek zapojený do povoľovania atentátov na viacerých úradníkov afganskej vlády a kmeňových starešinov. Okrem toho bol začiatkom roku 2012 jedným zo štyroch vyšších veliteľov Talibanu, ktorý povolil použitie neznámeho chemického prášku s cieľom zavraždiť vyšších úradníkov afganskej vlády.
               Torek po tom, ako v polovici roku 2011 dostal od vyššieho vodcu Talibanu pokyn, aby počas ramadánu odcestoval do Saudskej Arábie a zabezpečil vonkajšie finančné prostriedky, v roku 2012 spolu s niekoľkými ďalšími členmi kvétskej riadiacej rady Talibanu vybral mullov, aby cestovali do Saudskej Arábie a ďalších arabských krajín s cieľom vyzbierať finančné dary v mene Talibanu od afganských obchodníkov aj pašerákov. Začiatkom roku 2012 získal dar od neznámeho arabského darcu s pokynom, aby peniaze odovzdal tieňovému guvernérovi afganskej provincie Uruzgán za Taliban na účely atentátov.
               Torek zozbieral v roku 2010 od darcov z Perzského zálivu pre Taliban približne 4 milióny USD, väčšinu z nich poskytol iným vysokopostaveným vodcom a výbercovi finančných prostriedkov Talibanu Gulovi Aghovi Ishakzaimu (Gul Agha). Torek uskutočnil v roku 2010 viaceré transfery získaných finančných prostriedkov Gulovi Aghovi v takejto výške a z týchto zdrojov: 1 milión USD od spojencov v Saudskej Arábii; 2 milióny USD od darcov v Katare, Spojených arabských emirátoch (UAE) a Saudskej Arábii; a 600 000 USD od rôznych arabských darcov získaných počas cesty s cieľom získať finančné prostriedky v Katare.
               Koncom roku 2009 získal Torek 2 milióny USD od neznámych katarských a saudskoarabských darcov, ktoré boli určené do pokladnice kvétskej riadiacej rady Talibanu. Značné dary, ktoré Torek získal pre kvétsku riadiacu radu Talibanu počas ramadánu, boli uložené v neznámych pakistanských bankách a spravoval ich hlavný pokladník Talibanu.
               V polovici roku 2006 prideľoval Torek bojovníkov Talibanu rozličným operačným veliteľom Talibanu. Bol jedným z hlavných prepojení medzi vedením Talibanu a skupinami arabských bojovníkov prichádzajúcich do Pakistanu a Afganistanu bojovať proti medzinárodným bezpečnostným podporným silám (ISAF).“